Morten Homann (SF), 2004-02-18:
Jeg vil godt spørge hr. Jørn Pedersen, om ikke han er enig i, at det forløb, som anlægget af motorvejen mellem Herning og Århus har haft, har været meget uhensigtsmæssigt, at det ikke har været gavnligt for beslutningsprocessen i Silkeborg, for borgerne i Silkeborg, at man har anlagt to stykker motorvej på hver sin side af byen uden at have en klar idé om, hvilken løsning der skal være indimellem.
På den måde har man kun skaffet borgerne mere trafik på halsen på det stykke, der ligger mellem Bording og Låsby.
Man har ikke fået skaffet dem en løsning.
Så vil hr. Jørn Pedersen ikke medgive, at det er en uheldig løsning for borgerne imellem de to stykker motorvej?
Nu vil det være hr. Jørn Pedersen bekendt, at der ikke kræves noget lovgrundlag for at lave en VVM-undersøgelse, heller ikke af kombilinjen i Silkeborg.
Det vil givetvis også være hr. Jørn Pedersen bekendt, at trafikministeren allerede inden trafikforliget her i november måned meget klart tilkendegav, og det roste SF ham også for, at der skulle foretages en VVM-undersøgelse. Så uanset vedtagelse af det her lovforslag, så har jeg fuld tiltro til og fuld tillid til, at trafikministeren vil fortsætte med VVM-undersøgelsen af de alternative linjeføringer.
Det, der står tilbage, er, at det her forslag vil betyde, at man fører motorvejen helt ind til Silkeborgs bygrænse uden at have et færdigt bud på, hvad der skal ske bagefter.
Det er jo egentlig lidt pudsigt, når man beskæftiger sig med den her sag om motorvejsforløbet mellem Århus og Herning, at på trods af at diskussionen har pågået i ganske mange år, så er det i virkeligheden slående, hvor lidet fyldestgørende der egentlig er argumenteret for behovet for en motorvej på lige netop den her strækning.
Ikke desto mindre må man konstatere, at indtil videre har vi fået bygget to tredjedele af motorvejen efter den i virkeligheden mest besynderlige beslutning, som man kan tage om en motorvej, nemlig at man anlægger to stykker motorvej, nemlig de to stykker, der ligger yderst på strækningen.
Det gør man vel vidende, at motorveje altid genererer mere trafik, ikke alene opsamler de trafik fra det oprindelige vejnet, men de genererer også i sig selv mere trafik.
Endvidere står man tilbage med et hul, i det her tilfælde mellem Bording og Låsby, og man står altså med et trafikproblem, der skal løses.
Man har også vidst, at der ikke har ligget nogen færdig løsning på tegnebrættet.
Der har været mange løsninger i spil, men de har alle sammen haft nogle grundlæggende ulemper, ikke mindst at Gudenådalen højst sandsynligt
vil blive generet, grænsende til det ødelæggende, af den her motorvej.
Så det er et studie i, hvordan man absolut ikke skal lave trafikplanlægning.
Det problem, der ligger i, at man ikke har en idé om, hvordan man skal løse trafikproblemerne imellem de to stykker motorvej, bliver jo kun radikaliseret, bliver kun gjort værre af det foreliggende forslag.
Man flytter den ekstra trafik
helt ind til Silkeborgs bygrænse uden at have en færdig løsning på, hvad der skal ske derefter.
SF er varme tilhængere af og støtter varmt, at man får yderligere undersøgelser af, hvordan man skal løse de store problemer omkring Silkeborg, som man selv har skaffet sig på halsen, men det giver altså ikke nogen mening at give sig til at anlægge denne her yderligere lille bid af vejen, før man har en samlet idé om, hvordan løsningen skal falde på plads, før man har det helt i orden.
Derfor vil SF også stemme imod det her forslag.